Lewenslank vir FourieAbraham Fourie is in die hooggeregshof in Bloemfontein gevonnis (Foto: Anja van der Merwe, Maroela Media) Abraham Fourie (55) is Vrydag in die hooggeregshof in Bloemfontein tot lewenslange tronkstraf gevonnis vir die moord op sy lewensmaat, Maryna Venter (49). Fourie is ook twee jaar tronkstraf opgelê vir twee aanklagte van aanranding en drie jaar op aanklagte van aanranding met die doel om ernstig te beseer. Dié vonnisse sal gelyklopend met die lewenslange vonnis uitgedien word. Fourie is ook onbevoeg verklaar om ŉ vuurwapen te besit. Volgens regter Motsumi Litheko het die verswarende omstandighede meer gewig gedra as Fourie se persoonlike omstandighede wat in die hof as versagtende faktore vir sy vonnis voorgehou is. Hy het ook daarop gedui dat Venter se moord die uitkoms van geslagsgebaseerde geweld is. “Geweld teen vroue moet in ŉ baie ernstige lig beskou en ook swaar gestraf word. Om ŉ té ligte vonnis vir geslagsgebaseerde geweld op te lê, kan daartoe bydra dat die samelewing vertroue in die regstelsel en hof verloor,” het Litheko tydens sy uitspraak en vonnisoplegging gesê. Maryna Venter (Foto: Verskaf) “Die ergste van geslagsgebaseerde geweld is die feit dat die vroue deur die persone vir wie hulle lief is, seergemaak word en dat dit ook in ŉ plek geskied waar hulle veronderstel is om veilig te voel. Hierdie soort gedrag kan nie meer geduld word nie.” Die hof stem saam met die staat dat daar nie voldoende buitengewone omstandighede is om die hof rede te gee waarom Fourie nie lewenslange tronkstraf – die minimum voorgeskrewe vonnis vir moord – opgelê kan word nie. Die staat het ter verswaring van die straf ŉ lys van Fourie se vorige oortredings ingedien, waaronder vier aanrandingsklagte waaraan hy in onderskeidelik 2008, 2011 en 2013 skuldig bevind is. Slagoffer-impakverslae van Venter se ouers, Attie en Jackie Erasmus, is ook ingedien. In die impakverslae sê die ouers hul lewe het handomkeer ná Venter se dood verander en hulle worstel met eindelose vrae oor haar dood. Die staatsaanklaer, adv. Danie Pretorius, het daarop gewys dat die erns van die misdryf (moord) uiteindelik swaarder weeg as Fourie se persoonlike omstandighede. Die hof stem daarmee saam en sê niks kan “die brutale wyse waarop Venter dood is” regverdig nie. Venter se verminkte en erg gebrande liggaam is op 13 Junie in die paartjie se huis in Waterstraat in Senekal aangetref. Sy het veelvoudige traumabeserings opgedoen en 48% van haar liggaam was met tweede- en derdegraadse brandwonde bedek. Litheko het verder gesê die vorige oortredings dui daarop dat Fourie ŉ geskiedenis van geweld het. “Hy het ook nog nie een keer berou vir sy dade getoon nie.” Die regter het ook met Pretorius akkoord gegaan oor die feit dat Fourie “ŉ boelie met sy eie wil is”. Fourie het aangedui dat hy nie teen sy vonnis gaan appelleer nie. Venter se ouers is baie dankbaar oor die swaar vonnis en sê die Here het hul gebede verhoor. “Nou kan ons hierdie hartseer hoofstuk finaal afsluit,” het Jackie aan Maroela Media gesê.